CELEX: 62020TN0760
Language: mt
Date: 2020-12-21 00:00:00
Title: Kawża T-760/20: Rikors ippreżentat fil-21 ta’ Diċembru 2020 – Jakeliūnas vs ESMA

1.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 72/29
            
         
      Rikors ippreżentat fil-21 ta’ Diċembru 2020 – Jakeliūnas vs ESMA
      (Kawża T-760/20)
      (2021/C 72/41)
      Lingwa tal-kawża: il-Litwan
      
         Partijiet
      
      
         Rikorrent: Stasys Jakeliūnas (Vilnius, il-Litwanja) (rappreżentant: R. Paukštė, avukat)
      
         Konvenuta: L-Awtorità Ewropea tat-Titoli u s-Swieq (ESMA)
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara li l-ittra ESMA22-105-1261, tat-30 ta’ Ottubru 2020 li biha l-ESMA rrifjutat li tilqa’ t-talba tar-rikorrent tat-30 ta’ Settembru 2020 sabiex tinfetaħ investigazzjoni dwar eventwali manipulazzjoni tas-suq (“it-talba”) hija infondata;
               
            
                  —
               
               
                  tordna lill-ESMA tevalwa t-talba mill-ġdid;
               
            
                  —
               
               
                  tikkundanna lill-ESMA għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  Il-bażi tal-ewwel motiv hija li:
                  
                              —
                           
                           
                              ir-regoli stabbiliti fid-Direttiva 2003/6/KE tal-Parlament Ewropew u tal-Kunsill (1) ikopru l-istanzi possibbli ta’ ksur speċifikati fit-talba;
                           
                        
                              —
                           
                           
                              dik id-direttiva kienet, sa mill-adozzjoni tagħha, ikkoordinata u mmexxija fil-livell tal-UE. Dan huwa previst ukoll mid-Direttiva tal-Kummissjoni 2003/124/KE; (2)
                              
                           
                        
                              —
                           
                           
                              ir-Regolament (EU) Nru 1095/2010 tal-Parlament Ewropew u tal-Kunsill (3) stabbilixxa lill-ESMA, li effettivament wirtet il-funzjonijiet tal-organi li jissorveljaw it-titoli Ewropej li kienu joperaw sa dakinhar u saret responsabbli għall-implimentazzjoni b’suċċess u għall-issolverjar tad-Direttiva 2003/6/KE u għall-protezzjoni tal-investitur;
                           
                        
                              —
                           
                           
                              id-Direttiva 2003/6/KE tħassret b’effett mit-3 ta’ Lulju 2016;
                           
                        
                              —
                           
                           
                              għaldasqtant ESMA hija obbligata tinvestiga ksur tad-Direttiva 2003/6/KE li seta’ twettaq sa meta ġiet stabbilita l-ESMA.
                           
                        
            
                  2.
               
               
                  It-tieni motiv huwa marbut mal-fatt li t-talba tar-rikorrent ma hijiex fondata fuq bżonn li jiġi applikat ir-Regolament (EU) 2016/1011 tal-Parlament Ewropew u tal-Kunsill (4) u r-Regolament (EU) Nru 596/2014 tal-Parlament Ewropew u tal-Kunsill, (5) li huma strumenti li fuqhom l-ESMA ibbażat ir-rifjut tagħha.
               
            
                  3.
               
               
                  Il-bażi tat-tielet motiv huwa li:
                  
                              —
                           
                           
                              ESMA tinterpreta d-Direttiva 2003/6/KE b’mod ristrett wisq u b’mod mhux flessibbli u tirrestrinġi b’mod mhux iġġustifikat il-kamp ta’ applikazzjoni tagħha. Il-fatt li r-regoli ta’ din id-direttiva ġew estiżi u mogħtija definizzjoni iktar speċifika bir-Regolament (EU) Nru 596/2014 ma jfissirx fih innifsu li dik id-direttiva ma kinitx tkopri każijiet eventwali ta’ manipulazzjoni tas-suq speċifikati fit-talba u ma għandhiex tiġi applikata għalihom;
                           
                        
                              —
                           
                           
                              ESMA injorat l-informazzjoni ppreżentata quddiemha dwar eventwali kunflitti ta’ interess mhux żvelati tal-banek, li hija informazzjoni li turi li l-Artikolu 1(2)(ċ) u l-Artikolu 6(5) tad-Direttiva 2003/6/KE setgħu kienu miksura.
                           
                        
            
         (1)  Id-Direttiva 2003/6/KE tal-Parlament Ewropew u tal-Kunsill tat-28 ta’ Jannar 2003 dwar insider dealing u manipulazzjoni tas-suq (abbuż tas-suq) (ĠU Edizzjoni Speċjali bil-Malti, Kapitolu 6, Vol. 4, p. 367).
      
         (2)  Id-Direttiva tal-Kummissjoni 2003/124/KE tat-22 ta’ Diċembru 2003 li timplimenta d-Direttiva 2003/6/KE tal-Parlament Ewropew u tal-Kunsill rigward id-definizzjoni u l-iżvelar pubbliku tat-tagħrif minn ġewwa u d-definizzjoni tal-manipulazzjoni tas-swieq (ĠU Edizzjoni Speċjali bil-Malti, Kapitolu 6 Volum 6, p. 348).
      
         (3)  Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (ĠU 2010 L 331, p. 84).
      
         (4)  Regolament (UE) 2016/1011 tal-Parlament Ewropew u tal-Kunsill tat-8 ta’ Ġunju 2016 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta’ fondi ta’ investiment u li jemenda d-Direttivi 2008/48/KE u 2014/17/UE u r-Regolament (UE) Nru 596/2014 (ĠU 2016 L 171, p. 1).
      
         (5)  Regolament (UE) Nru 596/2014 tal-Parlament Ewropew u tal-Kunsill tas-16 ta’ April 2014 dwar l-abbuż tas-suq (Regolament dwar l-abbuż tas-suq) u li jħassar id-Direttiva 2003/6/KE tal-Parlament Ewropew u tal-Kunsill u d-Direttivi tal-Kummissjoni 2003/124/KE, 2003/125/KE u 2004/72/KE (ĠU 2014 L 173, p. 1).